Jeffer Steak ร้านสเต็กที่หลายคนคงคุ้นเคย เนื่องด้วยราคาไม่สูงจนเกินไป ส่วนเมนูก็มีให้เลือกหลากหลาย นอกจากเมนูสเต็กแล้วยังมีเมนูของทานเล่น สลัด สปาเก็ตตี้ รวมไปถึงซุปเส้นสปาเก็ตตี้ (เอาจริงๆ ก็คือ สปาเก็ตตี้น้ำ ^^)

[ที่ตั้งและบรรยากาศ] สำหรับสาขานี้ตั้งอยู่ใกล้กับรั้ว ม.อ. เพียงแค่เลี้ยวขวาออกจากประตูศรีทรัพย์ (ประตู 109) มุ่งตรงมานิดหน่อยก็จะเจอร้านนี้ตรงมุมถนนครับ ร้านเล็กๆ ขนาด 1 ห้อง ดูไปดูมาก็คับแคบเหมือนกันครับ แต่การต้อนรับหรือการพูดจาของพนักงาน โดยส่วนตัวผมรู้สึกว่าไม่ค่อยจะแคร์ลูกค้าสักเท่าไหร่ครับ 

สำหรับครั้งนี้ผมเน้นทานเมนูสเต็กโดยไม่ค่อยได้สนใจเมนูอื่นๆ ครับ สำหรับสเต็กก็มีให้เลือกทั้งหมู ปลา ไก่ กุ้ง เนื้อแกะและเนื้อวัว สำหรับรูปแบบการสั่งก็จะมีให้เลือกทั้งแบบที่ทางร้านกำหนดไว้ให้เรียบร้อยแล้ว จากนั้นก็เป็นหน้าที่เราที่จะเลือกเครื่องเคียงได้ 1 อย่าง กับอีกรูปแบบนึง ก็คือ ลูกค้าสามารถเลือกเองได้ว่าจะทานสเต็กชิ้นไหน จำนวนกี่ชิ้นก็จัดกันไป จากนั้นก็เลือกเครื่องเคียงได้ 1 อย่างเช่นกัน ซึ่งเครื่องเคียงนี้มีทั้งแบบฟรี เช่น ข้าวผัด เฟรนฟรายด์ ส่วนเครื่องเคียงอย่างอื่น เช่น มันบด สลัด ผักโขมผัดเนย ก็สั่งกันได้แต่บวกเพิ่มนิดหน่อย ตามที่ทางร้านระบุไว้ในเมนูครับ  
มื้อนี้ผมเลือกเป็นสเต็ก 3 ชิ้น จานนี้ประกอบด้วย แฮมสเต็ก ไส้กรอกหมูรมควัน และฮั่นนี่มัสตาร์ดพอร์ค เสิร์ฟคู่กับมันบด 

แฮมสเต็ก และไส้กรอกหมูรมควัน เนื้อชุ่มฉ่ำดีครับ ส่วนฮั่นนี่มัสตาร์ดพอร์ค ชิ้นนี้รสชาติหวานๆ เนื้อไม่ถึงกับนุ่มมาก โดยรวมๆ สำหรับจานนี้ก็ถือว่าลงตัวใช้ได้ครับ ทานได้เพลินๆ ครับ แต่อาจจะมันเลี่ยนไปสักนิด บวกกับรสชาติค่อนไปทางหวานสักหน่อย  
เบ็ดเสร็จมื้อนี้รวมอาหารและเครื่องดื่มประมาณ 300 บาทครับ ก็ถือว่าราคาอยู่ในเกณฑ์ที่เหมาะสม ทั้งนี้ราคาก็แปรผันตามชิ้นเนื้อที่เราดีไซน์เองด้วยครับ ^^  